b'\n_START_ARTICLE_\nMazar\n_START_SECTION_\nMazar u Herodotovoj Povijesti\n_START_PARAGRAPH_\nMazar se spominje u Herodotovim djelima kao medijski general u slu\xc5\xbebi Kira Velikog, a navodno je poginuo prilikom gu\xc5\xa1enja pobune u Maloj Aziji. Nakon \xc5\xa1to je Kir Veliki godine 539. pr. Kr. osvojio Lidiju, lidijski slu\xc5\xbebenik pod imenom Paktije kojeg je Kir imenovao odgovornim za njegovu riznicu, podigao je pla\xc4\x87eni\xc4\x8dku vojsku sastavljenu od Lidijaca i Jonjana i krenuo u ustanak protiv perzijskog satrapa Tabala u Sardu. Tamo je opkolio perzijski satrapsku vojsku i pokrao nekada\xc5\xa1nje Krezovo bogatstvo \xc4\x8dime je financirao pobunu._NEWLINE_Nakon \xc5\xa1to je Kir Veliki \xc4\x8duo za Paktijevu izdaju odnosno za pobunu u Lidiji, bio je gnjevan pa je napravio planove za razaranje Sarda, no biv\xc5\xa1i lidijski kralj Krez kojeg je Kir nakon pobjede primio kao savjetnika na njegovom dvoru, savjetovao ga je da uspostavi zakone i poreze koji \xc4\x87e promijeniti svijest Lidijcima o navikama luksuza i u\xc5\xbeitka._NEWLINE_Kir Veliki, koji je bio poznat po svojoj milostivoj politici prema pokorenim narodima, pristao je na Krezovu ideju pa je poslao jednog od svojih zapovjednika Mazara da ugu\xc5\xa1i pobunu i da uhvati Paktija \xc5\xbeivog. Ipak, prilikom dolaska perzijske vojske u Malu Aziju, Paktije je pobjegao iz Sarda i prona\xc5\xa1ao uto\xc4\x8di\xc5\xa1te u jonskoj Gr\xc4\x8dkoj. Mazar je nastavio potjeru pa je osvojio i nekoliko polisa u Joniji, te je nakon vi\xc5\xa1e poku\xc5\xa1aja uspio zarobiti Paktija kojeg je poslao na su\xc4\x91enje u Perziju. Tijekom nastavka pohoda, Mazar umire zbog nepoznatih razloga._NEWLINE_Nakon Mazarove smrti, Kir Veliki \xc5\xa1alje svog glavnog generala Harpaga da ga zamijeni. Harpag je dovr\xc5\xa1io Mazarovo osvajanje Male Azije, pa su osvojene i Licija, Cilicija i Fenicija. Prilikom osvajanja koristio je posebne opsadne tehnike za probijanje gradskih zidina koje su bile nepoznate Grcima.'